CELEX: 62014TN0266
Language: da
Date: 2014-04-28 00:00:00
Title: Sag T-266/14: Sag anlagt den 28. april 2014 — Argus Security Projects mod Kommissionen

28.7.2014   
            
            
               DA
            
            
               Den Europæiske Unions Tidende
            
            
               C 245/19
            
         Sag anlagt den 28. april 2014 — Argus Security Projects mod Kommissionen
   (Sag T-266/14)
   2014/C 245/26
   Processprog: fransk
   
      Parter
   
   
      Sagsøger: Argus Security Projects Ltd (Limassol, Cypern) (ved advokaterne T. Bontinck og E. van Nuffel d’Heynsbroeck)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Afgørelsen truffet af EUBAM Libya om ikke at antage Argus’ bud i forbindelse med udbudsproceduren vedrørende levering af sikkerhedstjenesteydelser i forbindelse med Den Europæiske Unions bistandsmission vedrørende integreret grænseforvaltning i Libyen (kontrakt EUBAM-13-020), og om at tildele kontrakten til Garda, annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1.
            
            
               Første anbringende vedrørende en tilsidesættelse af finansforordningens (1) artikel 110, bestemmelserne i udbudsdokumenterne vedrørende tildelingen af kontrakten, navnlig punkt 4.1 og 12.1. i instrukserne til tilbudsgiverne og princippet om ligebehandling af tilbudsgivere og princippet om forbud mod forskelsbehandling, for så vidt som EUBAM ikke har undersøgt den udvalgte tilbudsgivers kapacitet til at udføre kontrakten i overensstemmelse med kontraktkravene eller ikke har udøvet sin skønsbeføjelse med hensyn til de forventede tekniske kvaliteter ved det valgte tilbud med den minimale grundighed, som det med rimelighed kunne forventes.
               Sagsøgeren har gjort gældende, at de alvorlige vanskeligheder ved den udvalgte tilbudsgiver og dennes manglende evne til at udføre den tildelte kontrakt afslører et urealistisk tilbud, der ikke burde have været valgt af den ordregivende myndighed.
            
         
               2.
            
            
               Andet anbringende vedrørende en væsentlig ændring af de oprindelige kontraktbetingelser, som har kunnet fordreje resultatet af udbudsproceduren.
               Sagsøgeren har gjort gældende, at forholdet mellem de point, der er tildelt den udvalgte tilbudsgiver og sagsøgeren, ville have været omvendt for alle vurderingskriterierne, hvis det valgte tilbud var blevet vurderet under hensyntagen til de betingelser, i henhold til hvilke det udvalgte selskab skal udføre kontrakten.
            
         
               3.
            
            
               Tredje anbringende vedrørende en tilsidesættelse af begrundelsespligten, for så vidt som den ordregivende myndighed ikke har overholdt finansforordningens artikel 113 og den delegerede forordnings (2) artikel 161, stk. 2, idet de kvaliteter og relative fordele, der kendetegner det valgte bud, ikke er blevet fremsendt inden for en frist på 15 kalenderdage efter sagsøgerens anmodning.
            
         
      (1)  Europa-Parlamentets og Rådets forordning (EU, Euratom) nr. 966/2012 af 25.10.2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298, s. 1).
   
      (2)  Kommissionens delegerede forordning (EU) nr. 1268/2012 af 29.10.2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 s, 1).